Vrou vas oor daggaŉ 41-jarige vrou is in hegtenis geneem nadat die polisie op dagga met ‘n straatwaarde van meer as R1,7 miljoen beslag gelê het. Kol. Jay Naicker, woordvoerder van die polisie, sê hulle op het 163 sakkies dagga beslag gelê by ŉ huis in Emanguzi in die noorde van KwaZulu-Natal. “Die totale gewig van die dwelms is 1 723,67kg en het ŉ straatwaarde van R1,72 miljoen.” Die vrou besit ŉ stuk grond met verskeie huise op. Naicker sê die polisie het ook een van die ander huise deursoek en op ammunisie beslag gelê. Die verdagte sal na verwagting Maandag in die Emanguzi-landdroshof verskyn op aanklagte van dwelmhandel en die onwettige besit van ammunisie.